CELEX: 32019D0488
Language: ro
Date: 2019-03-25 00:00:00
Title: Decizia de punere în aplicare (UE) 2019/488 a Comisiei din 25 martie 2019 de modificare a Deciziei de punere în aplicare (UE) 2016/413 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia, în ceea ce privește stațiile GSS din Insula Ascension și din Insulele Falkland, și de abrogare a Deciziei de punere în aplicare 2012/117/UE (Text cu relevanță pentru SEE.)

26.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 84/4
               
            
         DECIZIA DE PUNERE ÎN APLICARE (UE) 2019/488 A COMISIEI
         din 25 martie 2019
         de modificare a Deciziei de punere în aplicare (UE) 2016/413 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia, în ceea ce privește stațiile GSS din Insula Ascension și din Insulele Falkland, și de abrogare a Deciziei de punere în aplicare 2012/117/UE
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1285/2013 al Parlamentului European și al Consiliului din 11 decembrie 2013 privind punerea în aplicare și exploatarea sistemelor europene de radionavigație prin satelit și de abrogare a Regulamentului (CE) nr. 876/2002 al Consiliului și a Regulamentului (CE) nr. 683/2008 al Parlamentului European și al Consiliului (1), în special articolul 12 alineatul (3) litera (c),
         întrucât:
         
                     (1)
                  
                  
                     Anexa la Decizia de punere în aplicare (UE) 2016/413 a Comisiei (2) prevede înființarea de stații GSS în Insula Ascension și Insulele Falkland, teritorii care aparțin de Regatul Unit al Marii Britanii și Irlandei de Nord (denumit în continuare „Regatul Unit”).
                  
               
                     (2)
                  
                  
                     La 29 martie 2017, Regatul Unit a notificat Consiliului European intenția sa de a se retrage din Uniune în temeiul articolului 50 din Tratatul privind Uniunea Europeană. În consecință, Regatul Unit va deveni o țară terță, iar legislația Uniunii va înceta să se aplice de la 30 martie 2019, cu excepția cazului în care se stabilește o altă dată în cadrul unui acord de retragere sau dacă, de comun acord cu Regatul Unit, Consiliul European stabilește în unanimitate o dată diferită.
                  
               
                     (3)
                  
                  
                     Majoritatea stațiilor GSS sunt situate pe teritoriul unui stat membru al Uniunii din motive legate în principal de securitatea Uniunii și a statelor sale membre. Cu toate acestea, înființarea și operarea stațiilor GSS pe teritoriul unei țări terțe nu este exclusă, însă necesită încheierea unor acorduri corespunzătoare cu această țară, în special în ceea ce privește siguranța.
                  
               
                     (4)
                  
                  
                     Întrucât Regatul Unit va deveni o țară terță de la 30 martie 2019 sau de la o altă dată stabilită printr-un acord de retragere sau decisă în unanimitate de către Consiliul European de comun acord cu Regatul Unit și în absența unor acorduri corespunzătoare cu Regatul Unit începând de la data respectivă, este necesar să se elimine stațiile GSS din Insula Ascension și Insulele Falkland. Mai mult, chiar dacă data retragerii Regatului Unit se dovedește a fi ulterioară datei de 30 martie 2019, este absolut necesar să se țină seama de termenele limită pentru mutarea și deplasarea diferitelor echipamente care compun cele două stații.
                  
               
                     (5)
                  
                  
                     Anexa la Decizia de punere în aplicare (UE) 2016/413 ar trebui modificată în consecință.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 36 alineatul (1) din Regulamentul (UE) nr. 1285/2013,
                  
               ADOPTĂ PREZENTA DECIZIE:
         
            Articolul 1
            În anexa la Decizia de punere în aplicare (UE) 2016/413, în rândul referitor la stațiile GSS, în coloana „Poziționarea și măsurile de instituire pentru a asigura funcționarea”, cuvintele „Ascension” și „Insulele Falkland” se elimină.
         
         
            Articolul 2
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 30 martie 2019.
         
         
            Adoptată la Bruxelles, 25 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 347, 20.12.2013, p. 1.
         
            (2)  Decizia de punere în aplicare (UE) 2016/413 a Comisiei din 18 martie 2016 de stabilire a poziționării infrastructurii terestre a sistemului constituit în cadrul programului Galileo și de prevedere a măsurilor necesare pentru a asigura funcționarea acestuia și de abrogare a Deciziei de punere în aplicare 2012/117/UE (JO L 74, 19.3.2016, p. 45).